สรุปภาวะตลาดต่างประเทศวันศุกร์
สรุปภาวะตลาดต่างประเทศ ประจำวันที่ 30 ต.ค. 60
30 ต.ค. 2560

ดัชนีดาวโจนส์ตลาดหุ้นนิวยอร์กปิดบวกเมื่อวันศุกร์ (27 ต.ค.) ขณะที่ดัชนี Nasdaq และ S&amp;P 500 ปิดทำนิวไฮ ขานรับผลประกอบการที่แข็งแกร่งของบรรดาบริษัทเทคโนโลยี ซึ่งรวมถึง ไมโครซอฟท์ อัลฟาเบท อเมซอน และอินเทล นอกจากนี้ ตลาดยังได้รับปัจจัยหนุนจากตัวเลขผลิตภัณฑ์มวลรวมภายในประเทศ (GDP) ประจำไตรมาส 3 ของสหรัฐที่ขยายตัวแข็งแกร่งเกินคาด
ดัชนีเฉลี่ยอุตสาหกรรมดาวโจนส์ปิดที่ 23,434.19 จุด เพิ่มขึ้น 33.33 จุด หรือ 0.14% ดัชนี S&amp;P500 ปิดที่ 2,581.07 จุด เพิ่มขึ้น 20.67 จุด หรือ 0.81% และดัชนี Nasdaq ปิดที่ 6,701.26 จุด เพิ่มขึ้น 144.49 จุด หรือ 2.20%
 
ตลาดหุ้นยุโรปปิดบวกเมื่อวันศุกร์ (27 ต.ค.) โดยหุ้นกลุ่มส่งออกได้ปรับปัจจัยหนุนจากเงินยูโรที่อ่อนค่าลงอันเนื่องมาจากวิกฤตการเมืองในสเปน นอกจากนี้ การรายงานผลประกอบการที่แข็งแกร่งของบริษัทจดทะเบียนยังเป็นแรงหนุนให้ตลาดปิดในแดนบวก
ดัชนี Stoxx Europe 600 ปิดเพิ่มขึ้น 0.6% แตะระดับ 393.43 จุด
ดัชนี DAX ตลาดหุ้นเยอรมันปิดที่ 13,217.54 จุด เพิ่มขึ้น 84.26 จุด หรือ 0.64% ดัชนี CAC-40 ตลาดหุ้นฝรั่งเศสปิดที่ 5,494.13 จุด เพิ่มขึ้น 38.73 จุด หรือ 0.71% และดัชนี FTSE 100 ตลาดหุ้นลอนดอนปิดที่ 7,505.03 จุด เพิ่มขึ้น 18.53 จุด หรือ 0.71%
 
ตลาดหุ้นลอนดอนปิดในแดนบวกเมื่อวันศุกร์ (27 ต.ค.) จากแรงหนุนของผลประกอบการอันแข็งแกร่งของบริษัทจดทะเบียนรายใหญ่ และการอ่อนค่าของสกุลเงินปอนด์
ดัชนี FTSE 100 เพิ่มขึ้น 18.53 จุด หรือ 0.25% ปิดที่ 7,505.03 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อวันศุกร์ (27 ต.ค.) หลังจากซาอุดิอาระเบียและรัสเซียออกมาประกาศให้การสนับสนุนการขยายเวลาปรับลดกำลังการผลิตน้ำมัน ออกไปอีก 9 เดือนจนถึงสิ้นปีหน้า จากเดิมที่มีกำหนดสิ้นสุดในไตรมาสแรกของปีหน้า
สัญญาน้ำมันดิบ WTI ส่งมอบเดือนธ.ค. เพิ่มขึ้น 1.26 ดอลลาร์ หรือ 2.4% ปิดที่ 53.90 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค. เพิ่มขึ้น 1.14 ดอลลาร์ หรือ 1.9% ปิดที่ 60.44 ดอลลาร์/บาร์เรล
 
สกุลเงินดอลลาร์สหรัฐแข็งค่าขึ้นเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อวันศุกร์ (27 ต.ค.) ขานรับเศรษฐกิจสหรัฐที่มีการขยายตัวแข็งแกร่งเกินคาดในไตรมาส 3 ขณะเดียวกันนักลงทุนยังคงจับตาผู้ที่จะขึ้นมาดำรงตำแหน่งประธานธนาคารกลางสหรัฐ (เฟด) คนใหม่
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1596 ดอลลาร์ จากระดับ 1.1668 ดอลลาร์ ในขณะที่ปอนด์อ่อนค่าลงแตะ 1.3125 ดอลลาร์ จากระดับ 1.3165 ดอลลาร์ และดอลลาร์ออสเตรเลียอ่อนค่าลง ที่ระดับ 0.7667 ดอลลาร์ จากระดับ 0.7674 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 113.84 เยน จากระดับ 113.93 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9986 ฟรังก์สวิส จากระดับ 0.9967 ฟรังก์สวิส
 
สัญญาทองคำตลาดนิวยอร์กปิดบวกเมื่อวันศุกร์ (27 ต.ค.) เนื่องจากวิกฤการเมืองในประเทศสเปน และความไม่แน่นอนเกี่ยวกับผู้ที่จะขึ้นมาดำรงตำแหน่งประธานธนาคารกลางสหรัฐ (เฟด) คนใหม่ ได้ส่งผลให้นักลงทุนเข้าซื้อทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 2.20 ดอลลาร์ หรือ 0.2% ปิดที่ 1,271.80 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 5.9 เซนต์ หรือ 0.35% ปิดที่ 16.752 ดอลลาร์/ออนซ์
สัญญาพลาตินัมส่งมอบเดือนม.ค. ลดลง 7.5 ดอลลาร์ หรือ  0.81% ปิดที่ 914.60 ดอลลาร์/ออนซ์
สัญญาพัลลาเดียมส่งมอบเดือนธ.ค. ลดลง 9.85 ดอลลาร์ หรือ 1% ปิดที่ 958.25 ดอลลาร์/ออนซ์